Plaasmoorde: Trane loop by muur met 2 634 name | Netwerk24
Deur Jaco Nel 19 Mei 2019 00:02
Die Muur van Herinnering, 'n monument wat elke jaar op die Nampo-oesdag se terrein nuwe name bykry, het vanjaar 2 634 mense se name op die suile gegraveer gehad.
Verskeie mense raak emosioneel wanneer hulle die name van vermoorde plaasmense op die Muur van Herinnering sien. Foto's: Deon Raath
Elke provinsie het 'n suil of steen van ysterklip met 'n marmerblad.
Gauteng, Mpumalanga, Noordwes, KwaZulu-Natal en die Vrystaat moes vanjaar ekstra stene kry. Graan SA moes vir Gauteng se muur, waar daar al 541 name verskyn, 'n tweede steen verskaf. Die monument is op 7 Maart 2002 onthul.
Riana Claassens, die sekretaresse van die Hennenman-boerevereniging wat die databasis onderhou, sê die enigste name wat ingesluit word, is van mense wat op plase vermoor is. Dit sluit mense in wat deur hul familielede of bure vermoor is.
'Party noem dit sommer die Muur van Troos.'
"Party mense noem dit sommer die Muur van Troos. Ek kan nie glo die voorste stene is al volgemaak nie. Dit maak my sommer hartseer om daaroor te dink," het Claassens die afgelope week by die muur gesê.
Verskeie mense huil voor die monument omdat hulle familie, vriende en bure se name herken.
Adriaan Kleyn, 'n boer van KwaZulu-Natal, het na sy buurman, Terry Rizzato van Hluhluwe, se naam gewys. "Hy het kontant in sy huis gebêre en diewe het dit uitgevind," sê Kleyn. "Hy is (in 2017) in sy huis doodgeskiet."
Jurianne Schreuder, 'n koringboer van die Wes-Kaap, het trane in sy oë gekry oor sy buurman Joubert Conradie se naam.
Die muur van herinnering.
"Sy vrou het die skote gehoor en toe stap hy by die huis in en sê vir haar: 'My skat, ek is geskiet'.
"Hy was só 'n sagte mens. Sy dood was die rede waarom Swart Maandag in die Kaap gehou is," sê Schreuder.